Juozas Polis

Juozas Polis (1920 m. kovo 19 d. Šilinėje, Anykščių apskr.  – 2015 m. vasario 26 d. Vilniuje) – Lietuvos fotografas.

Biografija 
Jo tėvai Vaclovas Polis ir Marija Rudminaitė-Polienė – žemdirbiai ūkininkai. 1927–1932 m. mokėsi Kurklių pradžios mokykloje. 1932–1938 m. gyveno pas tėvus ir dirbo ūkyje.  1938–1939 m. mokėsi Kauno technikos mokykloje, įgijo automechaniko specialybę. 1939–1940 m. Kauno autobusų parko mechaniko pavaduotoju. 1940–1944 m. gyveno Šilinės kaime pas tėvus ir dirbo ūkyje. 1944–1956 m. Vilniaus kelių valdybos automechanikas. 1956–1959 m. Lietuvos telegramų agentūros ELTA fotolaboratorijos vedėjas, 1959–1961 m. – žurnalo „Statyba ir architektūra“ fotografas, 1961–1970 m. kombinato „Dailė“ fotografas.

Nuo 1970 m. Lietuvos fotomenininkų sąjungos narys, Garbės narys, laisvas fotomenininkas, 1970–1980 m. Lietuvos fotomenininkų sąjungos fotografas.

Žmona Bronė (g. 1922 m.). Duktė Birutė Polytė-Butkienė (g. 1943 m.) – medikė mokslininkė.

Kūryba 
Fotografuoti pradėjo nuo 1932 m., kai tėvas nupirko pirmąjį fotoaparatą. 1939 m. per Šv. Antano atlaidus Lėne fotografavo Lietuvos prezidento Antano Smetonos viešnagę gimtinėje. Nuo 1956 m. fotografuodavo į Lietuvą atvykusius oficialius svečius, įamžino užsienio lietuvių viešnagių ir susitikimų akimirkas. Jo nuotraukų objektai buvo dailės kūriniai, vitražai, teatrų spektakliai, Lietuvos kraštovaizdis.

Lietuvos Atgimimo metais J. Polis įamžino masinius Sąjūdžio renginius, Baltijos kelią, 1988 m. fotografavo Sąjūdžio steigiamąjį suvažiavimą, 1991 m. Sausio 13-osios aukų laidotuves, 1993 m. oficialus popiežiaus Jono Pauliaus II vizito Lietuvoje fotografas. J. Polio fotografijos laikomos tiksliu fotometraščiu, kuriame užfiksuoti svarbiausi politiniai bei visuomeniniai Lietuvos Atgimimo įvykiai.

Fotografijų albumai 
 Taikomoji dailė, su kitais autoriais, 1978 m.
 Lietuvos vitražas, su kitais autoriais, 1979 m.
 Kviečia Jūrų muziejus, Vilniaus universitetas (atvirukų aplankas), 1982 m.
 Kazys Morkūnas, 1984 m.
 Lietuva, su kitais autoriais, 1986 m.
 Gimtoji žemė Lietuva, Mintis, 1988 m.
 Atgimstanti Lietuva, Lietuvos kultūros fondas, 1989 m. (išleistas 50 tūkst. egzempliorių tiražu)
 Einu per Lietuvą, Lietuvos kultūros fondas, 1992 m.
 Malda Lietuvai, Vilnius, Polio autoriniai darbai, 1994 m.
 Lietuvos pajūris, 1996 m.
 Lietuvos teatrai, 1998 m.
 Lietuva – Tėvynė mūsų (pirmasis albumas), 1998 m.
 Lietuva – Tėvynė mūsų (antrasis albumas), 2001 m. ISBN 9986-9074-1-1

Individualios parodos 
 Vilniaus Fotografijos galerija, 1988 m.
 Lietuvos pajūris – Nidos Kultūros centras, 2000 m.
 Lietuva – Tėvynė mūsų – Vilniaus Rotušė, Klaipėdos Parodų rūmai, Kauno „Fujifilm“ fotografijos galerija, 2000 m.
 Lietuva – Tėvynė mūsų – Vilniaus Sausio 13-osios brolija, 2003 m.
 2006 m. įrengė nuolat veikiančią nuotraukų ekspoziciją Anykščių kultūros centre
 Autorinės fotografijos parodos surengtos Vokietijoje (Lietuvos ambasadoje Berlyne, Leipcigo knygų mugėje, Vasario 16-osios gimnazijoje), JAV (Čikaga, Klyvlendas, Medisonas), Rusijoje (Lietuvos ambasadoje Maskvoje, Sankt Peterburge).

Įvertinimas 
 2000 m. Lietuvos didžiojo kunigaikščio Gedimino ordino medalis

Šaltiniai 

Lietuvos fotografai
Lietuvos transportininkai automobilistai